31999R2471
L 301/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2471/1999 AL COMISIEI
din 23 noiembrie 1999
de modificare a Regulamentului (CE) nr. 669/97 al Consiliului privind deschiderea și modul de gestionare a contingentelor tarifare comunitare pentru anumite tipuri de pești și de produse pescărești originare din Insulele Feroe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 669/97 al Consiliului din 14 aprilie 1997 privind deschiderea și modul de gestionare a contingentelor și a plafoanelor tarifare comunitare, de stabilire a unei supravegheri comunitare pentru anumite tipuri de pești și de produse pescărești originare din Insulele Feroe și de stabilire a anumitor modalități de modificare și adaptare a măsurilor menționate și de abrogare a Regulamentului (CE) nr. 1983/95 (1), astfel cum a fost modificat ultima dată prin Regulamentul (CE) nr. 1034/98 al Comisiei (2), în special articolele 5 și 6,
întrucât:
(1)
Decizia 1/99 a Comitetului mixt CE/Danemarca-Insulele Feroe (3) a înlocuit Protocolul nr. 1 la Acordul privind regimul tarifar și dispozițiile aplicabile anumitor tipuri de pești și de produse pescărești puse în liberă circulație în Comunitate sau importate în Insulele Feroe.
(2)
Noul Protocol nr. 1 a eliminat clauza prețului de referință, plafoanele tarifare comunitare și supravegherea statistică aplicate în prezent în cazul anumitor tipuri de pești și produse pescărești scutite de drepturi vamale; întrucât, în consecință, Regulamentul (CE) nr. 669/97 ar trebui modificat prin eliminarea articolelor care prevăd aceste măsuri, precum și a anexelor II și III.
(3)
Contingentul tarifar scutit de drepturi vamale pentru somon (09.0673) este înlocuit cu un regim de importuri nelimitate scutite de drepturi vamale; întrucât tratamentul tarifar al națiunii celei mai favorizate a fost restabilit pentru anumite produse care beneficiază în prezent de o scutire de drepturi în cadrul unor contingente tarifare, în special pentru preparate și conserve de hering și macrou (09.0677), pentru file de merluciu (09.0683), crabi (09.0685) și midii (09.0687); întrucât contingentele tarifare se mențin pentru celelalte patru produse; întrucât anexa I la Regulamentul (CE) nr. 669/97 trebuie modificată pentru a ține seama de aceste modificări.
(4)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CE) nr. 669/97 se modifică după cum urmează:
1.
În titlu, cuvintele „și a plafoanelor” și cuvintele „și de stabilire a unei supravegheri comunitare” se elimină.
2.
În articolul I, „anexa I” se înlocuiește cu „anexă”.
3.
Articolele 4 și 7 se elimină.
4.
Anexa I se înlocuiește cu anexa la prezentul regulament.
5.
Cantitățile importate de la 1 ianuarie 1999 în cadrul contingentelor tarifare cu numerele de ordine 09.0671, 09.0675, 09.0679 și 09.0681, aplicabile în temeiul Regulamentului (CE) nr. 669/97, se iau în considerare în volumele contingentelor tarifare respective incluse în anexa la prezentul regulament.
6.
Anexele II și III se elimină.
Articolul 2
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 august 1999.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 noiembrie 1999.